與吳迪吉諸人赴晁季一陳塘范園之游因成十韻
作者：呂本中
朝代：宋

paragraphs: 春風未寂寞，頻枉故人車。
客舎輕寒下，村煙宿雨餘。
曉紅留隱映，新綠上扶疏。
妙墨懸高榜，殘章得舊書。
蛟龍忽舒卷，草木自清虛。
渺渺登臨地，悠悠水竹居。
只今那復有，本自不關渠。
塘水空遺廟，鼉淙亦故墟。
同行喜佳士，所到即吾廬。
政恐習池飲，風流却未如。